Elu sering ngerasa stres? Elu udeh tau cara ngilangin atau minimal ngurangin stres belom? Kalo aye sih ngilangin atau ngurangin stresnye dengan olahraga bersepeda. Jadi pas jamannye aye kuliah semester 6, aye makin tambah stres. Pas entu lah aye mulai rutinin olahraga bersepeda. Tiap hari Sabtu atau Minggu pagi, aye kagak tidur lagi dari abis salat Subuh dan nunggu sampe jam 6 lewat buat mulai sepedahan. Entar kalo udeh jam 6 lewat, baru deh aye mulai sepedahan sambil dengerin lagu. Rute aye berolahraga sepeda entu mulai dari sekitar rumah aye, abis entu keluar dari gang rumahnye aye, abis entu keliling-keliling kompleks yang deket rumahnye aye. Aye bener-bener seneng berolahraga sepeda sambil dengerin lagu dan nikmatin udara pagi. Selaen entu, ternyate olahraga sepeda juga ade manfaatnye, ya entu jaga kesehatan jantung dan pembuluh darah, jaga kesehatan otot dan sendi, jaga berat badan, dan bahkan bisa nurunin tingkat stres, serta manfaat laennye. Jadi kagak cuma sekedar refreshing doang, berolahraga sepeda juga ade manfaat buat kesehatan fisik dan mental.